Οδηγία 2003/73/ΕΚ της Επιτροπής

της 24ης Ιουλίου 2003

για την τροποποίηση του παραρτήματος ΙΙΙ της οδηγίας 1999/94/EΚ Ευρωπαϊκού Κοινοβουλίου και του Συμβουλίου

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/94/EΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, για τις πληροφορίες που πρέπει να τίθενται στη διάθεση των καταναλωτών σχετικά με την οικονομία καυσίμου και τις εκπομπές CO2 όσον αφορά την εμπορία νέων επιβατηγών αυτοκινήτων(1) και ιδίως το άρθρο 9,

Εκτιμώντας τα ακόλουθα:

(1) Στο παράρτημα ΙΙΙ της οδηγίας 1999/94/EΚ καθορίζεται η μορφή της αφίσας που πρέπει να αναρτάται στα σημεία πώλησης νέων επιβατηγών αυτοκινήτων.

(2) Πρέπει να προβλεφθεί η χρήση σύγχρονων εργαλείων επικοινωνίας (ηλεκτρονικοί πίνακες) και να αποφεύγονται οι λιγότερο εξυπηρετικές για τον καταναλωτή τεχνικές επικαιροποίησης των αφισών.

(3) Το παράρτημα ΙΙΙ της οδηγίας 1999/94/EΚ πρέπει επομένως να τροποποιηθεί αναλόγως.

(4) Έχει ζητηθεί η γνώμη των οργανώσεων καταναλωτών και των ενδιαφερομένων μερών.

(5) Τα προβλεπόμενα στην παρούσα οδηγία μέτρα είναι σύμφωνα με τη γνώμη της επιτροπής που έχει συσταθεί δυνάμει του άρθρου 10 της οδηγίας 1999/94/EΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα ΙΙΙ της οδηγίας 1999/94/EΚ αντικαθίσταται από το παράρτημα της παρούσας οδηγίας.

Άρθρο 2

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία εντός ενός έτους από τη δημοσίευσή της στην Επίσημη Εφημερίδα της Ευρωπαïκής Ένωσης. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαïκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 24 Ιουλίου 2003.

Για την Επιτροπή

Margot Wallström

Μέλος της Επιτροπής

(1) ΕΕ L 12 της 18.1.2000, σ. 16.

ΠΑΡΑΡΤΗΜΑ

"ΠΑΡΑΡΤΗΜΑ III

ΠΕΡΙΓΡΑΦΗ ΤΗΣ ΑΦΙΣΑΣ/ΤΟΥ ΠΙΝΑΚΑ ΠΟΥ ΕΚΤΙΘΕΤΑΙ ΣΤΟ ΣΗΜΕΙΟ ΠΩΛΗΣΗΣ

Τα κράτη μέλη διασφαλίζουν ότι η αφίσα ή ο πίνακας πληρούν, τουλάχιστον, τις ακόλουθες ελάχιστες απαιτήσεις:

1. Η αφίσα ή ο πίνακας έχουν ελάχιστες διαστάσεις 70 x 50 cm.

2. Οι πληροφορίες πρέπει να είναι ευανάγνωστες.

3. Όταν για την παρουσίαση των πληροφοριών χρησιμοποιείται ηλεκτρονική οθόνη, οι διαστάσεις της πρέπει να είναι τουλάχιστον 25 x 32 cm (17 "). Υπάρχει δυνατότητα κυλιόμενης απεικόνισης των πληροφοριών.

4. Τα μοντέλα επιβατηγών αυτοκινήτων πρέπει να συγκεντρώνονται ανά ομάδες και να κατατάσσονται σε κατάλογο χωριστά, σύμφωνα με τον τύπο καυσίμου (π.χ. πετρέλαιο, ντίζελ κ.λπ.). Για κάθε τύπο καυσίμου, τα μοντέλα διαβαθμίζονται κατά αύξουσα τάξη εκπομπών CO2, με το μοντέλο με τη χαμηλότερη επίσημη κατανάλωση στην κορυφή του καταλόγου.

5. Για κάθε μοντέλο επιβατηγού αυτοκινήτου που περιλαμβάνεται στον κατάλογο, αναγράφεται η μάρκα, η αριθμητική τιμή της επίσημης κατανάλωσης καυσίμου και των επίσημων ειδικών εκπομπών CO2. Η τιμή της επίσημης κατανάλωσης καυσίμου εκφράζεται είτε σε λίτρα ανά 100 χιλιόμετρα (l/100 km), είτε σε χιλιόμετρα ανά λίτρο (km/l), είτε σε κατάλληλο συνδυασμό των ανωτέρω και αναγράφεται με ακρίβεια ενός δεκαδικού ψηφίου. Η τιμή των επίσημων ειδικών εκπομπών CO2 εκφράζεται, στρογγυλεμένη στον πλησιέστερο ακέραιο αριθμό, σε γραμμάρια ανά χιλιόμετρο (g/km).

Οι τιμές αυτές είναι δυνατόν να εκφράζονται σε διαφορετικές μονάδες (γαλόνια και μίλια) στο βαθμό που συμβιβάζονται με τις διατάξεις της οδηγίας 80/181/EΟΚ.

Κατωτέρω παρουσιάζεται μια προτεινόμενη μορφή:

>PIC FILE= "L_2003186EL.003503.TIF">

6. Η αφίσα/ο πίνακας περιλαμβάνει το ακόλουθο κείμενο σχετικά με τη διαθεσιμότητα του οδηγού οικονομίας καυσίμου και εκπομπών CO2: "Σε όλα τα σημεία πώλησης διατίθεται δωρεάν οδηγός οικονομίας καυσίμου και εκπομπών CO2 όλων των νέων επιβατηγών αυτοκινήτων"· στους πίνακες που συνίστανται σε ηλεκτρονική οθόνη το μήνυμα αυτό πρέπει να είναι μονίμως ορατό.

7. Η αφίσα/ο πίνακας περιλαμβάνει το ακόλουθο κείμενο: "Επιπλέον της αποδοτικότητας ενός αυτοκινήτου από πλευράς κατανάλωσης καυσίμων, η συμπεριφορά του οδηγού, καθώς και άλλοι μη τεχνικοί παράγοντες παίζουν ρόλο στον προσδιορισμό της κατανάλωσης του καυσίμου και των εκπομπών CO2. Το CO2 είναι το κύριο αέριο θερμοκηπίου που ευθύνεται για την αύξηση της θερμοκρασίας του πλανήτη". Στους πίνακες που συνίστανται σε ηλεκτρονική οθόνη το μήνυμα αυτό πρέπει να είναι μονίμως ορατό.

8. Η αφίσα/ο πίνακας ενημερώνεται τουλάχιστον ανά εξάμηνο. Όταν χρησιμοποιείται ηλεκτρονικός πίνακας, οι πληροφορίες επικαιροποιούνται τουλάχιστον ανά τρίμηνο.

9. Η αφίσα/ο πίνακας μπορεί να αντικατασταθεί πλήρως και σε μόνιμη βάση από ηλεκτρονική οθόνη. Στην περίπτωση αυτή λαμβάνεται μέριμνα ώστε η ηλεκτρονική οθόνη να έλκει την προσοχή του καταναλωτή τουλάχιστον όσο και μια αφίσα/ένας πίνακας."